Spandokter neem eie lewe weens virus | Netwerk24
Bernard Gonzalez (60) het glo 'n nota gelos waarin hy noem dat hy positief vir Covid-19 getoets het. Foto: Getty Images
Die Franse sokkerklub Reims rou ná sy spandokter Bernard Gonzalez sy eie lewe geneem het nadat Covid-19 by hom gediagnoseer is.
"Platgeslaan, Reims huil vir Bernard Gonzalez," sê die Ligue 1-klub in 'n verklaring. "Nie net die klub nie, maar ook honderde mans en vroue in Reims."
Goal.com berig Gonzalez (60) was vir 23 jaar aan die klub verbonde.
"Ek is ingelig dat dokter Gonzalez glo 'n nota gelos het waarin hy noem dat hy positief vir Covid-19 getoets het," sê Reims se burgemeester, Arnaud Robinet.
"Ek is geskok oor sy dood, want hy is iemand wat ek vir baie jare geken het.
"Hy was nie net die dokter by die sokkerklub nie, maar ook verskeie inwoners van Reims se huisdokter. Hy was bekend vir sy menslike en professionele kwaliteite.
"Hy sal gemis word deur die sokkergemeenskap en almal in Reims wat hom geken het."
Reims se klubpresident, Jean-Pierre Caillot, sê hy is "platgeslaan" deur die nuus.
"Hierdie pandemie het Reims in die hart getref. 'n Groot persoonlikheid en uitstekende professionele sokkermens het ons verlaat," sê Caillot.